Rīgā

|  |  |
| --- | --- |
| 27.12.2024 | 2.4/AP/13116/2024 |
| Uz 04.12.2024 | Nr. 1-11/1225 |

**Rīgas brīvostas pārvalde**

*Nosūtīšanai eAdresē*

**Par grunts ķīmisko analīžu veikšanas**

**darbu programmu**

Valsts vides dienests (turpmāk – Dienests) saņēma Rīgas brīvostas pārvaldes (turpmāk – Pārvalde) 04.12.2024. iesniegumu grunts ķīmisko analīžu veikšanas darbu programmas saņemšanai iecerētajiem Daugavas akvatorijas padziļināšanas darbiem pie Kundziņsalas.

Saskaņā ar Pārvaldes iesniegumu plānots veikt Daugavas akvatorijas padziļināšanu līdz 13,5/14,3 m dziļumam, padziļināmā apgabala laukums – 286 756,3 m2, izņemamās grunts kopējais apjoms 437 707,5 m3.

Grunts novietošana paredzēta Kundziņsalas ziemeļu daļā un jūras grunts novietnē.

Dienests secina, ka saskaņā ar Ministru kabineta 13.06.2006. noteikumu Nr. 475 “Virszemes ūdensobjektu un ostu akvatoriju tīrīšanas un padziļināšanas kārtība” (turpmāk – MK noteikumi Nr.475) 7. punktu un Helsinku komisijas pārskatītajām vadlīnijām, lai iegūtu objektīvus datus par grunts kvalitāti padziļināšanas darbu teritorijā, padziļināmajās teritorijā jānoņem 12 grunts paraugi (skat. shēmu pielikumā, kurā ir attēlotas numurētas paraugu ņemšanas vietas).

Paraugus grunts kvalitātes noteikšanai jāņem un grunts granulometrisko sastāvu jānosaka saskaņā ar Ministru kabineta 25.10.2005. noteikumos Nr.804 „Noteikumi par augsnes un grunts kvalitātes normatīviem” (turpmāk – MK noteikumi Nr.804) noteikto kārtību. Piesārņojošo vielu koncentrācijas noteikšana paraugos ir jāveic laboratorijā, kas ir akreditēta attiecīgajā sfērā un izmanto MK noteikumu Nr.804 6.punktā noteiktās paraugu sagatavošanas un testēšanas metodes. Nosakot grunts kvalitāti, nav pieļaujama grunts paraugu sajaukšana.

Tā kā izņemtās grunts lielākās daļas novietošana paredzēta sauszemes novietnē Kundziņsalas ziemeļu daļā, tad grunts ķīmiskajam sastāvam jāatbilst MK noteikumos Nr.804 iekļautajām prasībām.

Visos sektoros, no kurienes grunti ir paredzēt pārvietot uz sauszemes grunts novietni Kundziņsalā, atbilstoši MK noteikumu Nr. 804 1.pielikumam jānosaka šādi parametri:

1) metāli (Cu, Pb, Zn, Ni, As, Cd, Cr, Hg);

2) naftas produktu summa;

3) PAH (poliaromātisko ogļūdeņražu) summa (10 savienojumi) (naftalēns, antracēns, fenantrēns, fluorantēns, benzo(a)antracēns, krizēns, benzo(k)fluorantēns, benzo(a)pirēns, benzo(ghi)perilēns, indeno(123-c)pirēns);

4) PCB (polihlorbifenilu) summa;

5) 6.grunts paraugā (skat. shēmu pielikumā, kurā ir attēlotas numurētas paraugu ņemšanas vietas) papildus iepriekš minētajam, lai novērtētu vispārējo vides stāvokli konkrētajā padziļināmajā akvatorijā, jānosaka arī MK noteikumu Nr.804. 1.pielikuma 2.tabulā norādīto piesārņojošo vielu koncentrācija.

Tā kā izņemtās grunts novietošana paredzēta arī jūras grunts novietnē, tad grunts ķīmiskā sastāva analīzes jāveic arī atbilstoši MK noteikumu Nr. 475 10., 19. un 20. punktam un pielikumam. Visos sektoros, no kurienes grunti ir paredzēt pārvietot uz jūras grunts novietni, noņemamajos grunts paraugos atbilstoši MK noteikumu Nr. 475 pielikumam jānosaka šādi parametri:

1) metāli (As, Zn, Hg, Cr, Ni, Cd, Pb, Cu);

2) naftas ogļūdeņraži.

3) poliaromātiskie ogļūdeņraži (PAO) (naftalēns, antracēns, fenantrēns, fluorantēns, benzo(a)antracēns, krizēns, benzo(k)fluorantēns, benzo(a)pirēns, benzo(ghi)perilēns, indeno(123-c)pirēns);

4) polihlorbifenili (PCB) (saskaņā ar Starptautiskās teorētiskās un praktiskās ķīmijas apvienības (IUPAC) numerāciju 28., 52., 101., 118., 138., 153., 180.);

5) tributilalva.

Testēšanas pārskatu kopijas iesniegt Dienestā, lai Dienests varētu lemt par atļaujas grunts novietošanai grunts novietnē jūrā izsniegšanu. Tāpat, balstoties uz testēšanas pārskatiem, Dienests izvērtēs iespēju grunts deponēšanai Kundziņsalas ziemeļos.

Paraugu noņemšanu lūdzam veikt ar Valsts vides dienesta Lielrīgas reģionālās vides pārvaldes inspektora piedalīšanos (tālrunis saziņai 67084200).

|  |  |
| --- | --- |
| Pielikumā: | Grunts paraugu ņemšanas vietu shēma *pdf* formātā. |

Direktora p.i.,

direktora vietnieks A.Veliks

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

Olita Vēvere-Ducka; 22486061

olita.vevere-ducka@vvd.gov.lv